81-senttisen näyttelijän tunnetuin roolihahmo on Mini-Me.

Muun muassa Austin Powers -komediaelokuvista tuttu Verne Troyer on kuollut 49-vuotiaana, uutisoi TMZ-viihdesivusto.

Perheen mukaan Troyer kuoli lauantaina. Hänet oli viety aiemmin tässä kuussa sairaalaan epäillyn alkoholimyrkytyksen takia.

– Suurella surulla ja uskomattoman raskain sydämin kirjoitamme, että Verne nukkui pois tänään, Troyerin Instagram-sivuilla julkaistussa tiedotteessa kerrotaan.

Läheiset kuvailevat Troyeria äärimmäisen välittäväksi ihmiseksi, joka halusi saada kaikki muut hymyilemään, onnelliseksi ja nauramaan.

– Vaikka hän oli kooltaan pieni ja hänen vanhempansa usein miettivät, pystyisikö hän kurkottamaan ja avaamaan itse ovia omassa elämässään, hän päätyi avaamaan enemmän ovia itselleen ja muille kuin kukaan olisi koskaan voinut kuvitellakaan.

Verne Troyer nähtiin vuosien saatossa myös useissa televisiotuotannoissa.­

Troyer teki läpimurtonsa Hollywoodissa Austin Powers -elokuvissa, joissa hän näytteli Mike Myersin esittämän Dr. Evilin kloonia Mini-Metä. Hänet nähtiin myös esimerkiksi Harry Potter ja viisasten kivi -elokuvassa sekä Pelkoa ja inhoa Las Vegasissa -kulttielokuvassa.

Vain 81 senttiä pitkä Troyer kertoi julkisuudessa avoimesti alkoholismistaan. Hän kävi vieroitushoidossa useita kertoja ja oli kuolla alkoholimyrkytykseen 2002.

– Verne oli myös taistelija, mitä hänen omiin taisteluihinsa tuli. Vuosien saatossa hänellä oli vaikeuksia ja hän voitti ne, hänellä oli vaikeuksia ja hän voitti ne, hänellä oli lisää vaikeuksia ja taistelua, mutta valitettavasti tämä kerta oli liikaa, tiedotteessa todetaan.

– Masennus ja itsemurha ovat erittäin vakavia ongelmia. Koskaan ei tiedä, millaista taistelua joku käy läpi sisällään. Olkaa ystävällisiä toisillenne. Ja tietäkää aina se, ettei koskaan ole liian myöhäistä pyytää apua.

Troyer kastettiin viimeisimmän vastoinkäymisen aikaan perheen läsnäollessa.